உமா குமரன்

உமா குமரன் (Uma Kumaran) என்பவர் பிரித்தானிய அரசியல்வாதியும், நாடாளுமன்ற உறுப்பினரும் ஆவார். தொழிற் கட்சி உறுப்பினரான இவர் இசுட்ராட்ஃபோர்டு-போ தொகுதியை சூலை 2024 முதல் பிரதிநிதித்துவப்படுத்துகிறார்.

தொடக்க வாழ்க்கை
உமா குமரன் இலங்கைத் தமிழ் பெற்றோருக்கு கிழக்கு இலண்டனில் பிறந்தார். இலங்கை உள்நாட்டுப் போரில் புலம் பெயர்ந்து இலண்டன் வந்து சேர்ந்த இவரது பெற்றோருக்கு, அவர்களது குடியேற்ற வழக்கில் தொழிற் கட்சியின் நாடாளுமன்ற உறுப்பினர் செரமி கோர்பின் உதவி செய்தார். இவரது குடும்பம் பின்னர் ஹரோ நகருக்கு இடம்பெயர்ந்தது, அங்கு உமா பென்ட்லி வுட் உயர் பாடசாலையிலும், செயிண்ட் டொமினிக் கல்லூரியிலும் கல்வி கற்றார். பின்னர் அவர் இலண்டன் குயீன் மேரி பல்கலைக்கழகத்தில் அரசியலில் இளங்கலைப் பட்டத்தையும், முதுகலைப் பட்டத்தையும் பெற்றார்.

பணி
உமா குமரன் மார்ச் 2009 முதல் ஆகத்து 2010 வரை தொழிற்கட்சி நாடாளுமன்ற உறுப்பினர் டான் பட்லரின் நாடாளுமன்ற ஆய்வாளராகவும், வழக்கறிஞராகவும் பணியாற்றினார். செப்டம்பர் 2010 முதல் திசம்பர் 2014 வரை இசுலிங்டன் நகரசபையில் தொழிற்கட்சிக் குழுவில் பணியாற்றினார். அவர் சாதிக் கானின் மூத்த பரப்புரை ஆலோசகராகவும் (மே 2015 முதல் அக்டோபர் 2015 வரை), உள்ளூராட்சி சங்கத்தில் (அக்டோபர் 2015 முதல் நவம்பர் 2017 வரை) அரசியல் ஆலோசகராகவும் இருந்தார். பின்னர் நவம்பர் 2017 முதல் ஆகத்து 2020 வரை லண்டன் நகர முதல்வர் சாதிக் கானின் மூத்த ஆலோசகராகப் பணியாற்றினார். செப்டம்பர் 2020 முதல் மார்ச் 2022 வரை தொழிற்கட்சித் தலைவர் கீர் இசுட்டார்மரின் நாடாளுமன்ற விவகாரங்களுக்கான துணை இயக்குநராகப் பணியாற்றினார். ஏப்ரல் 2022 முதல் மே 2024 வரை சி40 நகரங்களின் காலநிலைத் தலைமைக் குழுவிற்கான வெளியுறவு மற்றும் பன்னாட்டு உறவுகளின் இயக்குநராக இருந்தார்.

அரசியலில்
உமா குமரன் 2010 ஆம் ஆண்டு உள்ளாட்சித் தேர்தல்களில் லண்டன் பரோ ஆஃப் ஹாரோ தொகுதியில் தொழிற் கட்சி கட்சி வேட்பாளர்களில் ஒருவராகப் போட்டியிட்டார், ஆனால் தேர்ந்தெடுக்கப்படவில்லை. நவம்பர் 2013 இல், ஹாரோ கிழக்கில் அதன் வேட்பாளராக தொழிற் கட்சியால் உமா தேர்ந்தெடுக்கப்பட்டார். 2015 பொதுத் தேர்தல் பரப்புரையின்போது, ​உமாவும் லிபரல் டெமக்கிராட்சு வேட்பாளரும், பழமைவாதக் கட்சியின் உறுப்பினர் முக்கேஷ் நாக்கர் என்பவரால் நிறுவப்பட்ட தர்ம சேவா பூர்வபட்சா என்ற அமைப்பால் சாதிப் பாகுபாட்டுக்கு எதிரான சட்டத்திற்கு 2013 இல் ஆதரவளித்தமைக்காகத் தாக்கப்பட்டனர். 2015 பொதுத்தேர்தலில் உமா குமரன் தோற்கடிக்கப்பட்டார். மே 2024 இல், புதிதாக உருவாக்கப்பட்ட இசுட்ராட்ஃபோர்ட்-போ தொகுதியில் தொழிற்கட்சியின் வேட்பாளராக உமா குமரன் தேர்ந்தெடுக்கப்பட்டார். 2024 பொதுத்தேர்தலில் உமா 11,634 வாக்குகள் பெரும்பான்மையுடன் தேர்ந்தெடுக்கப்பட்டு முதல் தடவையாக நாடாளுமன்றம் சென்றார்.

தேர்தல் வரலாறு
+ தேர்தல்தொகுதிகட்சிவாக்குகள்முடிவு 2010 உள்ளாட்சி  ஹரோ    தொழிற் கட்சி   தெரிவு செய்யப்படவில்லை 2015 பொதுத்தேர்தல்  ஹரோ கிழக்கு    தொழிற் கட்சி   தெரிவு செயப்படவில்லை 2024 பொதுத் தேர்தல்  இசுட்ராட்ஃபோர்டு மற்றும் போ    தொழிற் கட்சி   தெரிவு

 மேற்கோள்கள் 

பகுப்பு:பிரித்தானிய அரசியல்வாதிகள்
பகுப்பு:பிரித்தானிய இலங்கைத் தமிழ் வம்சாவளி மக்கள்
பகுப்பு:வாழும் மக்கள்
பகுப்பு:பிரித்தானியப் பெண்கள்
பகுப்பு:தமிழ்ப் பெண் அரசியல்வாதிகள்